## La Generalitat inicia la setmana que ve les obres de millora del carril bici entre Pego i el Verger i la construcció d’una rotonda d’accés a Monte Pego

*** Les obres, amb un pressupost pròxim al milió d’euros, s’executaran en un termini estimat de set mesos
* El conseller de Medi Ambient destaca que l’actuació millorarà la seguretat viària, eliminarà girs perillosos i afavorirà un trànsit més ordenat**

La Conselleria de Medi Ambient, Infraestructures i Territori iniciarà la setmana que ve les obres de millora del carril bici entre Pego i el Verger, així com la construcció d’una nova rotonda per a facilitar l’accés a la urbanització Monte Pego, en el terme municipal de Pego.

Així ho ha anunciat el titular d’Infraestructures, Vicente Martínez Mus, que ha explicat que es tracta d’una actuació “molt demanada” pels veïns de la zona i que, sens dubte, “millorarà la seguretat en una via i un itinerari molt utilitzat per nombrosos municipis de l’interior i el litoral de la província d’Alacant, com ara Agres, Muro, Planes, la Vall de Gallinera, Pego i el Verger”.

Les obres es duran a terme al llarg de la carretera CV-700, entre els punts quilomètrics 62,5 i 63,9, una via de la xarxa autonòmica que connecta nombrosos municipis. Esta carretera registra una intensitat mitjana de 8.667 vehicles al dia, xifra que s’incrementa notablement en els mesos d’estiu a causa de l’accés que proporciona a urbanitzacions i zones de platja com les de Dénia i els Poblets.

Segons ha indicat el conseller, “amb esta actuació s’aconseguirà millorar notablement la seguretat viària i el flux del trànsit, s’eliminaran girs perillosos a l’esquerra i s’afavorirà un trànsit més calmat i ordenat”. “Tot el que contribuïsca a millorar la circulació en eixe nucli és important”, ha subratllat.

Quant a la duració estimada de les obres, Martínez Mus ha assenyalat que l’actuació “serà bastant ràpida, amb un termini d’execució de set mesos, per la qual cosa està previst que estiga en funcionament a principis de l’any que ve”. El pressupost total de les obres ascendix a 984.583,40 euros.

**Nova rotonda i carril bici**

La nova glorieta es construirà en els voltants del punt quilomètric 63,5 a l’altura de l’estació de servici, a on actualment hi ha un gir a l’esquerra que, junt amb l’excés de velocitat detectat en esta zona, genera una situació d’alt risc per a la circulació. L’actuació eliminarà eixe gir i permetrà un accés més segur i reduirà el risc d’accidents.

A més de la construcció de la rotonda, el projecte preveu la millora del carril bici, amb un traçat més directe i segur al costat de la carretera, així com l’adequació de la via de servici que donarà accés a Monte Pego. També s’adaptarà el sistema de drenatge de la carretera al nou traçat per a garantir una correcta evacuació en cas que hi haja pluges.

La nova rotonda tindrà un radi exterior de 25,5 metres i un radi interior de 20,5 metres. La calçada tindrà 5 metres d’amplària i es pavimentarà una superfície de més de 28.000 metres quadrats al llarg d’1,4 quilòmetres d’actuació.

Fecha: 15/05/2025